Karmina Šilec je multidisciplinarna ustvarjalka. Kot režiserka, dirigentka in skladateljica ustvarja projekte z različnimi opernimi in gledališkimi hišami, festivali in ansambli po vsem svetu. Ustvarja na presečišču glasbe, gledališča in novih medijev, njeno delo pa zaznamuje raziskovalni pristop. 
Njeno ustvarjanje je dalo obširen, poglobljen in mednarodno odmeven ustvarjalni opus. V mednarodni prostor je vstopila z inovativnim delom na področju vokalne umetnosti in zborovskega gledališča. Razvila je koncept Choregie, izvirni umetniški model, ki je presegel tradicionalno razumevanje zbora kot izvajalskega telesa ter ga transformiral v večdimenzionalen performativni organizem. S tem je pomembno vplivala na razvoj sodobnega glasbenega gledališča in postavila nove standarde na področju vokalne performativnosti. Kritiki njeno ustvarjanje opisujejo kot radikalno, hipnotično, ritualno in žanrsko neulovljivo, kot umetniško prakso, ki hkrati nagovarja intelekt, čute in telo. 

Njeni projekti so bili uprizorjeni na številnih uglednih festivalih in prizoriščih: Ruhrtriennale (DE), Prototype Festival NYC (USA), Operadagen Rotterdam (NL), Festival d'Automne á Paris (FR), RadialSystem Berlin (DE), Holland Festival (NL), Moskovski velikonočni festival (RU), Theatre Basel (CH), Dresdner Musikfestspiele (DE), Zlata maska (RU), Melbourne Festival (AU), Auditorium, Rim (IT), Steierischer Herbst (AT), Tokyo Metropolitan Art Space (JP), Sanktpeterburška filharmonija (RU), Teatro Colon (AR), Esplanade (SG), Polyfollia (FR), , ISCM – World Music Days (SI), Hong Kong Cultural Centre (HK), Palau de la Musica Catalana (E), Teresa Carreño Theater (VE), Z Space (USA), ASU Gammage (USA).

Za svoje delo je prejela številna mednarodna priznanja, med njimi dve mednarodni nagradi Music Theatre Now (2021, 2008); gledališko nagrado Zlata maska (skupaj s Heinerjem Goebbelsom in Carmino Slovenico) (2012); mednarodno nagrado Darinka Matić Marović za  zjemen prispevek k razvoju glasbene umetnosti na področju nekdanje Jugoslavije (2023); nagrado Prešernovega sklada (2000), nagrado Sterijinog pozorja za izvirno gledališko glasbo (2018); mednarodno nagrada Roberta Edlerja za izjemen prispevek k svetovnemu zborovskemu gibanju (2004), nagrado Teatarfest za najbolj eksperimentalno gledališko delo (2009); Glazerjevo listina, nagrado Con tempus – Platforma za sodobno umetnost (2012) in druge. Bila je tudi raziskovalna umetnica na Harvard Radcliffe Institute.

Je umetniška voditeljica Carmine Slovenice (od 1989), ansambla Kebataola (od 2004) in Choregie-novoglasbeno gledališče (od 2009).
